กฎกระทรวงกฎกระทรวงการอนุญาตของผู้ทรงสิทธิในการให้บุคคลอื่นใช้สิทธิในภูมิปัญญาการแพทย์แผนไทยและการเพิกถอนการอนุญาตให้ใช้สิทธิในภูมิปัญญาการแพทย์แผนไทยโดยนายทะเบียนพ.ศ. ๒๕๕๕[๑] อาศัยอำนาจตามความในมาตรา ๔ วรรคหนึ่ง มาตรา ๓๖ วรรคสอง มาตรา ๔๑วรรคสอง แห่งพระราชบัญญัติคุ้มครองและส่งเสริมภูมิปัญญาการแพทย์แผนไทย พ.ศ. ๒๕๔๒อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคลซึ่งมาตรา ๒๙ ประกอบกับมาตรา ๓๓ มาตรา ๔๑ และมาตรา ๔๓ของรัฐธรรมนูญแห่งราชอาณาจักรไทย บัญญัติให้กระทำได้โดยอาศัยอำนาจตามบทบัญญัติแห่งกฎหมายรัฐมนตรีว่าการกระทรวงสาธารณสุขออกกฎกระทรวงไว้ ดังต่อไปนี้หมวด ๑การอนุญาตของผู้ทรงสิทธิในการให้บุคคลอื่นใช้สิทธิในภูมิปัญญาการแพทย์แผนไทย ข้อ ๑ บุคคลซึ่งผู้ทรงสิทธิจะอนุญาตให้ใช้สิทธิในภูมิปัญญาการแพทย์แผนไทยต้องมีสัญชาติไทยและไม่เคยถูกเพิกถอนการอนุญาตให้ใช้สิทธิในภูมิปัญญาการแพทย์แผนไทยอย่างเดียวกันกับที่จะอนุญาตด้วยเหตุตามมาตรา๔๑เว้นแต่จะพ้นกำหนดหนึ่งปีนับแต่วันที่นายทะเบียนมีคำสั่งเพิกถอนการอนุญาตให้ใช้สิทธิข้อ ๒ ในกรณีที่มีผู้ทรงสิทธิในภูมิปัญญาการแพทย์แผนไทยร่วมกันหลายคนการอนุญาตให้ใช้สิทธิจะต้องได้รับความยินยอมจากผู้ทรงสิทธิร่วมทุกคนเว้นแต่มีการกำหนดไว้เป็นอย่างอื่นในบันทึกข้อตกลงการใช้สิทธิร่วมกันที่ผู้ทรงสิทธิร่วมมอบไว้กับนายทะเบียนตามมาตรา๓๒ วรรคสอง ก็ให้เป็นไปตามบันทึกข้อตกลงนั้นข้อ ๓ การอนุญาตให้ใช้สิทธิในภูมิปัญญาการแพทย์แผนไทยต้องทำเป็นหนังสือข้อ ๔ หนังสืออนุญาตให้ใช้สิทธิในภูมิปัญญาการแพทย์แผนไทยอย่างน้อยต้องมีรายการ ดังต่อไปนี้(๑) วัน เดือน ปีที่อนุญาตให้ใช้สิทธิ(๒) ชื่อ ที่อยู่ และอาชีพของผู้ทรงสิทธิ(๓) ชื่อ ที่อยู่ และอาชีพของผู้รับอนุญาตให้ใช้สิทธิ(๔)เลขที่หนังสือสำคัญแสดงการจดทะเบียนสิทธิในภูมิปัญญาการแพทย์แผนไทย(๕) สิทธิในภูมิปัญญาการแพทย์แผนไทยของผู้ทรงสิทธิ(๖) ขอบเขตที่อนุญาตให้ใช้สิทธิ(๗) กำหนดเวลาของการอนุญาตให้ใช้สิทธิข้อ ๕ ให้ผู้ทรงสิทธิและผู้รับอนุญาตให้ใช้สิทธิในภูมิปัญญาการแพทย์แผนไทยแจ้งการอนุญาตให้ใช้สิทธิในภูมิปัญญาการแพทย์แผนไทยพร้อมทั้งส่งสำเนาหนังสืออนุญาตให้ใช้สิทธิไปยังนายทะเบียนที่รับจดทะเบียนสิทธิในภูมิปัญญาการแพทย์แผนไทยภายในสิบห้าวันนับแต่วันที่มีการอนุญาตให้ใช้สิทธิในกรณีที่มีการแก้ไขเปลี่ยนแปลงการอนุญาตให้ใช้สิทธิในภูมิปัญญาการแพทย์แผนไทยให้นำความในวรรคหนึ่งมาใช้บังคับโดยอนุโลมในกรณีที่มีการอนุญาตให้ใช้สิทธิในภูมิปัญญาการแพทย์แผนไทยสิ้นสุดลงก่อนกำหนดเวลาในหนังสืออนุญาตให้ใช้สิทธิให้ผู้ทรงสิทธิและผู้รับอนุญาตให้ใช้สิทธิแจ้งการสิ้นสุดการอนุญาตให้ใช้สิทธิไปยังนายทะเบียนด้วยข้อ ๖ ผู้รับอนุญาตให้ใช้สิทธิในภูมิปัญญาการแพทย์แผนไทยจะต้องปฏิบัติตามเงื่อนไขดังต่อไปนี้(๑)เงื่อนไขหรือข้อจำกัดที่นายทะเบียนกำหนดในการรับจดทะเบียนสิทธิในภูมิปัญญาการแพทย์แผนไทย(๒) เงื่อนไขตามที่กฎหมายที่เกี่ยวข้องกำหนด(๓) เงื่อนไขอื่นตามที่อธิบดีกรมพัฒนาการแพทย์แผนไทยและการแพทย์ทางเลือกประกาศกำหนดในกรณีที่เป็นการอนุญาตให้ผลิตยาผู้รับอนุญาตให้ใช้สิทธิในภูมิปัญญาการแพทย์แผนไทยต้องควบคุมกรรมวิธีการผลิตยาและส่วนประกอบสิ่งปรุงให้เป็นไปตามตำรับยาแผนไทยที่ได้รับอนุญาตให้ใช้สิทธิหมวด ๒การเพิกถอนการอนุญาตให้ใช้สิทธิในภูมิปัญญาการแพทย์แผนไทยโดยนายทะเบียน ข้อ ๗ ในกรณีที่ผู้รับอนุญาตให้ใช้สิทธิในภูมิปัญญาการแพทย์แผนไทยใช้สิทธินั้นในลักษณะที่อาจเข้าข่ายตามมาตรา๔๑ให้นายทะเบียนดำเนินการพิจารณาเพิกถอนการอนุญาตให้ใช้สิทธิในภูมิปัญญาการแพทย์แผนไทยข้อ ๘ ในการพิจารณาตามข้อ๗ ให้นายทะเบียนดำเนินการตามมาตรา ๔๒โดยมีหนังสือแจ้งให้ผู้รับอนุญาตให้ใช้สิทธิในภูมิปัญญาการแพทย์แผนไทยทราบเพื่อให้ยื่นคำชี้แจงภายในสิบห้าวันนับแต่วันที่ได้รับหนังสือแจ้งจากนายทะเบียนนายทะเบียนจะเรียกให้บุคคลที่เกี่ยวข้องชี้แจงหรือนำพยานหลักฐานมาแสดงเพื่อประกอบการพิจารณาก็ได้ข้อ ๙ ในกรณีที่นายทะเบียนมีคำสั่งเพิกถอนการอนุญาตให้ใช้สิทธิในภูมิปัญญาการแพทย์แผนไทยให้นายทะเบียนมีหนังสือแจ้งคำสั่งพร้อมด้วยเหตุผลให้ผู้ทรงสิทธิและผู้รับอนุญาตให้ใช้สิทธิในภูมิปัญญาการแพทย์แผนไทยทราบภายในสามสิบวันนับแต่วันที่มีคำสั่งเพิกถอนการอนุญาตให้ใช้สิทธิดังกล่าวข้อ ๑๐ ในการแจ้งคำสั่งตามข้อ ๙ให้นายทะเบียนแจ้งสิทธิอุทธรณ์ตามมาตรา ๖๙ที่ผู้รับอนุญาตให้ใช้สิทธิในภูมิปัญญาการแพทย์แผนไทยมีสิทธิอุทธรณ์คำสั่งเพิกถอนการอนุญาตให้ใช้สิทธิในภูมิปัญญาการแพทย์แผนไทยภายในสามสิบวันนับแต่วันที่ได้รับหนังสือแจ้งคำสั่งของนายทะเบียนให้ไว้ณ วันที่ ๑๑ กรกฎาคม พ.ศ. ๒๕๕๕วิทยา บุรณศิริรัฐมนตรีว่าการกระทรวงสาธารณสุขหมายเหตุ:- เหตุผลในการประกาศใช้กฎกระทรวงฉบับนี้ คือ โดยที่มาตรา ๓๖ วรรคสอง และมาตรา ๔๑ วรรคสองแห่งพระราชบัญญัติคุ้มครองและส่งเสริมภูมิปัญญาการแพทย์แผนไทย พ.ศ. ๒๕๔๒บัญญัติให้การอนุญาตของผู้ทรงสิทธิในการให้บุคคลอื่นใช้สิทธิในภูมิปัญญาการแพทย์แผนไทยเป็นไปตามหลักเกณฑ์วิธีการ และเงื่อนไขที่กำหนดในกฎกระทรวง และให้นายทะเบียนมีอำนาจสั่งเพิกถอนการอนุญาตของผู้ทรงสิทธิที่ให้บุคคลอื่นใช้สิทธิในภูมิปัญญาการแพทย์แผนไทยโดยการเพิกถอนการอนุญาตให้เป็นไปตามหลักเกณฑ์และวิธีการที่กำหนดในกฎกระทรวง จึงจำเป็นต้องออกกฎกระทรวงนี้ปริยานุช/ผู้จัดทำ๑๖ สิงหาคม๒๕๕๕ปณตภร/ผู้ตรวจ๑๖ สิงหาคม๒๕๕๕[๑] ราชกิจจานุเบกษาเล่ม ๑๒๙/ตอนที่ ๗๕ ก/หน้า ๓๑/๑๐ สิงหาคม ๒๕๕๕